Na temelju članka 53. Statuta Hrvatske gospodarske komore (pročišćeni tekst “Narodne novine” broj 11/94, 108/95, 19/96, 64/01, 142/11) Strukovna skupina metaloprerađivačke industrije na drugoj sjednici održanoj 13. prosinca 2016. godine u Rijeci donijela je slijedeći

**P O S L O V N I K**

**O RADU STRUKOVNE SKUPINE METALOPRERAĐIVAČKE INDUSTRIJE**

**HGK ŽUPANIJSKE KOMORE RIJEKA**

**1. OSNOVNE ODREDBE**

Članak 1.

Poslovnikom o radu Strukovne skupine metaloprerađivačke industrije HGK Županijske komore Rijeka (u daljnjem tekstu: Poslovnik) uređuje se način rada Strukovne skupine metaloprerađivačke industrije HGK ŽK Rijeka (u daljnjem tekstu: Strukovne skupine).

Članice se udružuju u cilju promicanja proizvodnje metala, proizvodnje gotovih metalnih proizvoda, osim strojeva i opreme i proizvodnje strojeva i uređaja.

U ostvarivanju tog cilja, Strukovna skupina surađuje s matičnim Udruženjem na nivou HGK te putem matičnog Udruženja s relevantnim institucijama, sudjeluje u radnim skupinama, daje komentare na prijedloge propisa, sudjeluje na stručnim skupovima, te raspravlja o pitanjima važnim za poslovanje članica.

Članak 2.

Članice Strukovne skupine su trgovačka društva koja obavljaju proizvodnju metala, proizvodnju gotovih metalnih proizvoda, osim strojeva i opreme, te ostalih srodnih djelatnosti, a kojima je ona pretežita djelatnost, prema Nacionalnoj klasifikaciji djelatnosti iz 2007:

C24 - proizvodnja metala

C25 – proizvodnja gotovih metalnih proizvoda, osim strojeva i opreme

C28 – proizvodnja strojeva i uređaja

C29 - Proizvodnja motornih vozila, prikolica i poluprikolica

C30 - Proizvodnja ostalih prijevoznih sredstava

C33 - Popravak i instaliranje strojeva i opreme

**2. NAČIN IZBORA TIJELA STRUKOVNE SKUPINE**

Članak 3.

Članice Strukovne skupine upravljaju radom Strukovne skupine na sjednicama Strukovne skupine, Vijeća Strukovne skupine (u daljnjem tekstu: Vijeća) i po potrebi odbora.

Strukovna skupina po potrebi osniva i povremena radna tijela - povjerenstva i radne skupine.

Članak 4.

Strukovna skupina na plenarnoj sjednici bira predsjednika i zamjenika predsjednika te članove Vijeća.

Prijedlog liste za izbor članova Vijeća, predsjednika i zamjenika sastavlja izborna komisija u sastavu predsjednik HGK ŽK Rijeka i poslovni tajnik Strukovne skupine temeljem prijedloga članica Strukovne skupine.

Plenarnu sjednicu Strukovne skupine saziva, otvara i vodi, do izbora predsjednika Strukovne skupine predsjednik HGK ŽK Rijeka ili osoba koju on ovlasti.

Poziv za plenarnu sjednicu objavljuje se javno na web-stranici HGK ŽK Rijeka, a po potrebi i na drugi odgovarajući način.

Plenarnu sjednicu čine sve zainteresirane članice koje se odazovu pozivu na tu sjednicu Strukovne skupine.

Odluka o izboru predsjednika i zamjenika predsjednika te članova Vijeća donosi se većinom glasova prisutnih članica Strukovne skupine na plenarnoj sjednici.

2.1. Predsjednik

Članak 5.

Predsjednika i zamjenika predsjednika Strukovne skupine biraju članice na plenarnoj sjednici natpolovičnom većinom glasova nazočnih.

Mandat predsjednika i zamjenika predsjednika traje 4 godine.

Predsjednik Strukovne skupine po položaju je predsjednik Vijeća.

Predsjednik Strukovne skupine predsjedava sjednicama Strukovne skupine i Vijeća.

U slučaju da predsjednik prestane obnašati dužnost uz koju je bio vezan njegov izbor za predsjednika, članovi Vijeća izabrati će predsjednika iz reda članova Vijeća dvotrećinskom većinom glasova svih članova Vijeća Udruženja do isteka mandatnog razdoblja.

2.2. Vijeće

Članak 6.

Vijeće Strukovne skupine ima 9 (devet) članova.

Član Vijeća može biti direktor, predsjednik Uprave, odnosno član Uprave ili njihov opunomoćenik.

Članove Vijeća biraju članice Strukovne skupine na plenarnoj sjednici natpolovičnom većinom glasova nazočnih.

Mandat članova Vijeća traje 4 godine.

U slučaju da član Vijeća prestane obavljati dužnost u trgovačkom društvu uz koju je bilo vezano njegovo članstvo u Vijeću, na upražnjeno mjesto dolazi osoba koja je preuzela njegovu dužnost u trgovačkom društvu.

Ukoliko ta osoba ne želi biti član Vijeća može se kooptirati novog člana Vijeća do isteka mandatnog razdoblja.

**3. SJEDNICE**

3.1. Priprema i sazivanje

Članak 7.

Predsjednik i zamjenik predsjednika, u suradnji s poslovnim tajnikom, obavljaju poslove oko pripreme i sazivanja sjednica Strukovne skupine, odnosno Vijeća, koordiniraju rad stalnih i povremenih radnih tijela, skrbe o radu Strukovne skupine, te brinu o provođenju donesenih odluka i zaključaka.

Članak 8.

Sjednica Strukovne skupine saziva se najmanje jednom godišnje.

Sjednice Vijeća sazivaju se prema potrebi.

Predsjednik je dužan sazvati sjednicu Vijeća na zahtjev predsjednika Gospodarskog vijeća HGK ŽK Rijeka, najmanje pet članica Vijeća odnosno najmanje deset članica Strukovne skupine i na zahtjev tijela HGK i HGK Županijske komore Rijeka.

Članak 9.

Poziv za sjednicu dostavlja se članicama, stručnim osobama po pojedinim pitanjima koja su na dnevnom redu sjednice, te po potrebi i drugim osobama najkasnije sedam dana prije održavanja sjednice.

Iznimno, sjednica Vijeća može se sazvati i u roku kraćem od sedam dana, a dnevni red za tu sjednicu može se predložiti i na samoj sjednici.

3.2. Tijek sjednice i način rada

Članak 10.

Sjednicama predsjedava predsjednik, a u njegovoj odsutnosti zamjenik predsjednika Strukovne skupine.

Sjednica Vijeća može se održati samo ako je prisutno više od polovice članova Vijeća.

Na početku sjednice utvrđuje se broj prisutnih članova Strukovne skupine odnosno Vijeća radi utvrđivanja kvoruma za valjano donošenje odluka.

U radu sjednice mogu sudjelovati, bez prava odlučivanja, osobe koje su na sjednicu pozvane radi iznošenja mišljenja o određenom pitanju.

Članak 11.

Predsjednik otvara sjednicu i raspravu po točkama dnevnog reda, daje riječ predstavnicima članica prema redoslijedu javljanja te vodi brigu o nesmetanom radu na sjednici.

Dnevni red se utvrđuje na temelju prijedloga koji je u pozivu dostavljen članicama, te na temelju eventualnih prijedloga za dopunu.

3.3. Odluke, zaključci i zapisnici sa sjednice Strukovne skupine, odnosno Vijeća

Članak 12.

Pravo glasa i odlučivanja na sjednici imaju samo članice Strukovne skupine odnosno članovi Vijeća.

Svaka članica ima jedan glas na sjednici.

Svaku članicu na sjednicama predstavlja direktor/predsjednik odnosno član Uprave članice odnosno osoba iz članice koju je direktor/predsjednik Uprave ovlasti.

Na sjednici Vijeća se mogu donositi zaključci ako je nazočno više od polovice članova Vijeća ili opunomoćenika.

Članak 13.

Nakon zaključene rasprave predsjednik stavlja na glasovanje prijedloge odluka redom kojim su izneseni.

Predstavnik članice glasuje u pravilu javno dizanjem ruke.

Članak 14.

Na sjednicama odluke se donose većinom glasova prisutnih članica Strukovne skupine odnosno Vijeća.

Ukoliko se na sjednici ne mogu riješiti sve točke dnevnog reda predsjednik, može prekinuti sjednicu, te utvrditi novi datum održavanja nastavka sjednice, ali u razdoblju ne dužem od 14 dana.

Članak 15.

Na sjednici vodi se zapisnik kojeg potpisuju predsjednik i poslovni tajnik.

Zapisnik sa sjednice dostavlja se svim članicama a verificira se na idućoj sjednici Strukovne skupine odnosno Vijeća.

Zaključci sa sjednice provode se prema zadanim rokovima a verificiraju se na idućoj sjednici.

3.4. Donošenje odluka i zaključaka bez održavanja sjednice

Članak 16.

U slučaju hitnosti, kada je to neophodno za rad Strukovne skupine, predsjednik može uz konzultaciju sa članovima Vijeća predložiti donošenje odluka i zaključaka bez održavanja sjednice Vijeća.

U tom slučaju članicama Vijeća dostavlja se elektronskim putem pisani prijedlog odluke ili zaključka o kojima se članice moraju pisano elektronskim putem izjasniti u roku i na adresu elektronske pošte određene u dostavljenom prijedlogu.

Odluka ili zaključak se smatraju usvojenim ukoliko je većina članica Vijeća dala pisanu suglasnost.

**4. STALNA RADNA TIJELA**

Članak 18.

Strukovna skupina može osnovati stalna radna tijela-Odbore radi razmatranja određenih pitanja od interesa i značaja za sve članice.

Na rad odbora odgovarajuće se primjenjuju odredbe ovog Poslovnika koje se odnose na rad Vijeća.

**6. POVREMENA RADNA TIJELA**

Članak 19.

Vijeće, prema potrebi, osniva povremena radna tijela, te istima utvrđuje sastav i zadatak. Povremena radna tijela su povjerenstva i radne skupine.

Članovi povremenih radnih tijela mogu biti, pored članova Strukovne skupine, zaposlenici članica HGK, zaposlenici stručnih službi HGK ŽK Rijeka, kao i istaknuti stručnjaci za određena područja.

**7. ZAVRŠNE ODREDBE**

Članak 20.

Za sva pitanja koja nisu uređena ovim Poslovnikom, a nužna su za rad Strukovne skupine, primjenjivat će se na odgovarajući način Statut Hrvatske gospodarske komore i drugi akti HGK.

Članak 21.

Ovaj Poslovnik stupa na snagu danom donošenja.

Stupanjem na snagu u cijelosti prestaje važiti Poslovnik o radu Strukovne skupine metaloprerađivačke industrije HGK Županijske komore Rijeka od dana 04. prosinca 2015. godine (Klasa: 003-05/15-03/06, Urbroj: 311-30/03-15-01).

.

PREDSJEDNIK STRUKOVNE SKUPINE:

Radoslav Vukelić

Klasa: 003-05/15-03/06

Ur.broj: 311-30/03-15-02

Rijeka, 13. prosinca 2016. godine